## Carlos Mazón: “Digital Valley generarà 30.000 ocupacions amb una inversió superior als 2.200 milions d’euros”

*** Este projecte que se situarà a Picassent contribuirà a promoure la transformació digital de la Comunitat amb la instal·lació de *data centers* per a la gestió i l’emmagatzematge a gran escala de dades
* Defén la col·laboració publicoprivada i subratlla que les reformes iniciades per este Consell “són sòlides i estan funcionant”, com la simplificació administrativa, els projectes d’interés autonòmic, la reforma fiscal i l’impuls a la Formació Professional
* Ressalta que la Comunitat Valenciana “és terra de confiança per a la inversió” en la qual es dona suport “per a accelerar la recuperació econòmica i social” després de les riuades del passat 29 d’octubre
* Realça l’aposta del nostre territori per aconseguir “la sobirania energètica” i destaca l’impuls a les energies renovables i altres inversions com l’amoníac o l’hidrogen verd**

**València.**

El president de la Generalitat, Carlos Mazón, ha anunciat que el projecte Digital Valley Comunitat Valenciana per a instal·lar *data centers* d’última tecnologia a Picassent per a la gestió i l’emmagatzematge a gran escala de dades “generarà una inversió superior als 2.200 milions d’euros i la creació de 30.000 ocupacions”.

Així s’ha pronunciat després de l’acord d’intencions firmat amb el soci fundador de Digital Valley Comunitat Valenciana, Armando Layna, i l’alcaldessa de Picassent, Concha García, per a la implantació d’este projecte que promourà la transformació digital del nostre territori.

Durant la seua intervenció, el cap del Consell ha defés la col·laboració publicoprivada per a la creació de riquesa, “ocupació estable i de qualitat” i oportunitats, al mateix temps que ha subratllat que les reformes iniciades per este Consell “són sòlides i estan funcionant”.

Així, s’ha referit a la simplificació administrativa “per a reduir terminis”, els projectes d’interés autonòmic (PIA) que “prioritzen les inversions” clau per a la Comunitat, la reforma fiscal i l’impuls a la Formació Professional “per a fer-la més flexible i que preveu la incorporació de més aules, professors i mòduls que mai”.

Igualment, ha incidit en el fet que el nostre territori “obri els braços a la inversió qualificada i avançada” i ha ratificat el compromís del Consell per “generar, mantindre i augmentar la confiança per a la inversió perquè és fonamental per a la reconstrucció econòmica i social de la nostra terra”.

En este sentit, ha manifestat que “la Comunitat Valenciana és terra de confiança per a la inversió i en això ens basem per a accelerar la recuperació, projectant un territori que desafia el futur amb sòlides bases de saber generar confiança”.

Per a Carlos Mazón, la recuperació no solament significa “accelerar les ajudes com ja estem fent i com demostren les més de 23.000 ajudes pagades per la pèrdua de vehicles fins al moment en un temps rècord” o restaurar les infraestructures danyades, entre altres accions, sinó avançar “cap a un nou futur amb nous projectes estratègics i palanques d’inversió que contribuïsquen a la recuperació”.

Carlos Mazón ha assenyalat que el projecte Digital Valley Comunitat Valenciana és una mostra que els projectes que estaven en marxa “no solament no s’allunyen, sinó que redoblen la seua aposta per una comarca i un territori que necessita accelerar al màxim la recuperació”.

Igualment ha esmentat altres sectors en els quals es fonamenta la Comunitat com el turisme “que ha tancat un any rècord” i l’impuls a la mobilitat elèctrica amb la gigafactoria de Sagunt, a més de traslladar el missatge de “voler pivotar cap a la recuperació amb tot el que la nostra societat i la nostra indústria és capaç de fer”.

També s’ha referit a les dades de l’Enquesta de població activa (EPA) de l’últim trimestre de 2024 en la qual, a pesar de les riuades, “la Comunitat Valenciana consolida el seu lideratge en l’ocupació i acaba l’any com la segona autonomia que més ocupació ha creat a Espanya”.

De la mateixa manera, ha remarcat l’aposta del nostre territori per aconseguir “la sobirania energètica” a través de l’impuls a les energies renovables i altres inversions amb projectes com l’amoníac o l’hidrogen verds, entre altres,

Carlos Mazón ha agraït la confiança depositada per Digital Valley per apostar pel nostre territori per a la implantació d’esta iniciativa, la qual ha considerat com “l’aeroport dels *data centers* del Mediterrani espanyol i de la referència europea per la qual anem”.

De la mateixa manera, ha destacat la col·laboració amb l’Ajuntament de Picassent per compartir la visió “que la recuperació és un fet i l’impuls de la Comunitat va per bon camí a pesar de les riuades, perquè eixe és l’esperit valencià”.

**Campus Digital Valley Comunitat Valenciana**

Digital Valley Comunitat Valenciana se situarà en el municipi de Picassent sobre una superfície de 77,3 hectàrees en el qual s’instal·laran espais de *data centers* d’última tecnologia per a la gestió i l’emmagatzematge a gran escalada de dades que ocuparan 37 hectàrees de les quals 29 seran edificables. El complex disposarà d’una zona dedicada a l’àmbit de l’*e-commerce* i servicis complementaris, inclòs un espai per a la formació professional.

En matèria energètica, l’actuació preveu instal·lar una capacitat de 200 MW per a la qual cosa es desenrotllarà una planta fotovoltaica i una central de generació d’hidrogen verd, entre altres mesures. A més, disposarà d’una superfície d’11,2 hectàrees de caràcter dotacional que es destinarà a equipaments públics, àrees verdes i zones de circulació de vianants i vehicles.

Fecha: 28/01/2025